Miksi rahaa käytetään tavaroiden ostamiseen? Miksei niitä valmisteta tarpeen mukaan ja jaeta ilmaiseksi? | Lasten tiedekysymykset | HS
Miksi rahaa käytetään tavaroiden ostamiseen? Miksei niitä valmisteta tarpeen mukaan ja jaeta ilmaiseksi?
Paavo ja Saana Sorjonen, 8
Ihmiset käyttävät rahaa, koska se on kätevä arvon mittana.
Suklaapatukan hinta kertoo, millä hinnalla patukan tuottaja haluaa sen valmistaa. Ostaja voi sitten päättää, onko hän valmis maksamaan tuon summan.
Näin raha ohjaa vaihtoa ja lopulta kotitalouksien, yritysten ja valtioiden tekemisiä.
Rahan avulla tavaroita ei tarvitse vaihtaa niin paljoa toisiinsa. Esimerkiksi villasukan kutojan ei tarvitse löytää älypuhelimen valmistajaa, joka haluaisi vaihtaa puhelimen villasukkiin. Ilman rahan kaltaista arvon mittaa olisi myös hankalaa tietää, monenko villasukkaparin arvoinen puhelin on.
Raha helpottaa kaupankäyntiä. Se edistää omaan erikoisosaamisen keskittymistä ja vauhdittaa vaurastumista.
Tavaroiden valmistaminen ja jakaminen ilmaiseksi tarpeen mukaan maailman 7,4 miljardille ihmiselle vaikuttaa mahdottomalta. Olisi vaikeaa tietää, mitä ihmiset eri puolilla maailmaa tarvitsevat. Montako mitäkin tavaraa pitäisi valmistaa? Sakari Heikkinen, taloushistorian professori, Helsingin yliopisto